Diari Oficial de la Generalitat Valenciana


Sumari del DOGV 6946, del 18-01-2013 (2013/451)

RESOLUCIÓ de 14 de gener de 2013, de la presidenta de l'Agència Valenciana d'Avaluació i Prospectiva, per la qual es modifica la Resolució de 15 de desembre de 2010, per la qual es va aprovar el protocol de seguiment dels títols universitaris oficials a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6946

Data del DOGV
:   18-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/451


Data del document
:   14-01-2013

Organisme emissor
:   Agència Valenciana d'Avaluació i Prospectiva

Tipus de document
:   Resolució

Anàlisi jurídica

 Descriptors 

:   * universitat

RESOLUCIÓ de 14 de gener de 2013, de la presidenta de l'Agència Valenciana d'Avaluació i Prospectiva, per la qual es modifica la Resolució de 15 de desembre de 2010, per la qual es va aprovar el protocol de seguiment dels títols universitaris oficials a la Comunitat Valenciana. [2013/451]
El Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, modificat pel Reial Decret 861/2010, de 2 de juliol, assenyala en l'article 27 que, una vegada iniciada la implantació de les ensenyances, l'ANECA o els òrgans d'avaluació que la llei de les comunitats autònomes determinen duran a terme el seguiment del compliment del projecte contingut en el pla d'estudis. En l'article 27 bis, del mateix text legal, s'assigna a l'ANECA o als òrgans d'avaluació que la llei de les comunitats autònomes determinen l'emissió de l'informe favorable a la renovació de l'acreditació dels títols universitaris oficials.
En aplicació del que disposa l'article 27 del Reial Decret 1393/2007, esmentat, es va aprovar mitjançant la Resolució de 15 de desembre de 2010, del president de l'Agència Valenciana d'Avaluació i Prospectiva, el protocol de seguiment dels títols universitaris oficials a la Comunitat Valenciana (DOCV 6441, 19.01.2011).
Els propòsits d'este procés de seguiment són, en essència: aconseguir visibilitat i transparència de les ensenyances impartides i dels seus resultats; determinar el compliment dels objectius plantejats i adquirits en la proposta de pla d'estudis de cada títol verificat i establir recomanacions i suggeriments de millora que permeten renovar l'acreditació dels títols, concedint així justificació, visibilitat, credibilitat i excel·lència al Sistema Universitari Valencià.
Com a conseqüència de l'experiència acumulada des de l'inici del programa de seguiment dels títols universitaris oficials, a la Comunitat Valenciana, es considera necessari realitzar una adaptació dels terminis en què es du a terme este procés de seguiment, completar el seu desenrotllament, així com incorporar els documents necessaris per a l'emissió dels informes preceptius que exigix este protocol. Per a això es requerix la modificació de la Resolució de 15 de desembre de 2010, del president de l'Agència Valenciana d'Avaluació i Prospectiva, mencionada anteriorment.
En virtut del que s'exposa i en exercici de les atribucions establides en l'article 7.2.f del Decret 6/2008, de 18 de gener, del Consell, pel qual s'aprova el Reglament de l'AVAP.
Vista la proposta de resolució del director general de l'Agència Valenciana d'Avaluació i Prospectiva, de data 26 de desembre de 2012, per la qual es modifica la Resolució de 15 de desembre de 2010, del president de l'Agència Valenciana d'Avaluació i Prospectiva, per la qual s'aprova el protocol de seguiment dels títols universitaris oficials a la Comunitat Valenciana i de conformitat amb esta, resolc:
Modificar la Resolució de 15 de desembre de 2010, del president de l'Agència Valenciana d'Avaluació i Prospectiva, per la qual s'aprova el protocol de seguiment dels títols universitaris oficials a la Comunitat Valenciana (DOCV 6441, 19.01.2011), que queda redactada en els termes que figuren en l'annex I de la present resolució.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la presidenta de l'AVAP, en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
València, 14 de gener de 2013.- La presidenta de l'Agència Valenciana d'Avaluació i Prospectiva: María José Catalá Verdet.
ANNEX I
Protocol d'avaluació per al seguiment dels títols
universitaris oficials
1. Objecte
L'objecte del present protocol d'avaluació és establir el procediment, els instruments i els criteris per a la realització del seguiment dels títols oficials inscrits en el Registre d'Universitats, Centres i Títols (RUCT), d'acord amb les condicions previstes en el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, modificat pel Reial Decret 861/2010, de 2 de juliol.
Forma part d'un sistema de garantia externa de la qualitat que integra l'avaluació inicial conduent a la verificació dels títols per al seu reconeixement com a oficials i la comprovació periòdica dels títols impartits, que permetrà supervisar l'execució efectiva de les ensenyances i informar la societat i retre-li comptes sobre la seua qualitat, i conduirà a l'acreditació dels títols, que haurà de renovar-se en el temps.
2. Àmbit d'aplicació
Este protocol serà aplicable a les universitats públiques i privades i als seus centres adscrits que impartixen títols universitaris oficials a la Comunitat Valenciana.
Sense perjuí dels acords que puguen establir-se a este efecte entre l'AVAP i l'Institut Superior d'Ensenyances Artístiques de la Comunitat Valenciana (ISEA-CV), serà també aplicable al seguiment dels títols oficials corresponents a ensenyances artístiques dels centres públics o privats de la Comunitat Valenciana autoritzats per la conselleria competent en educació superior.
3. Propòsits
El procés de seguiment dels títols universitaris oficials té com a propòsits:
3.1. Assegurar l'execució efectiva de les ensenyances ja implantades conforme al contingut del pla d'estudis del títol verificat pel Consell d'Universitats.
3.2. Garantir la disponibilitat pública de la informació pertinent i rellevant.
3.3. Detectar possibles deficiències en la implantació del títol, i proposar recomanacions i suggeriments de millora.
3.4. Identificar bones pràctiques per a la seua difusió en el marc del sistema universitari.
3.5. Aportar, a més, informació rellevant per a analitzar el grau d'adaptació dels títols a l'Espai Europeu d'Educació Superior.
3.6. Proporcionar informació i evidències necessàries per a la renovació de l'acreditació.
4. Període en què s'efectua el seguiment
El seguiment dels títols comprén el període que va des del moment de la implantació del títol fins al moment en què el dit títol haja de sotmetre's a l'avaluació per a la renovació de l'acreditació.
Este protocol serà desenrotllat posteriorment per diversos documents de treball que es publicaran en la pàgina web de l'AVAP i que arreplegaran les aportacions demanades de les universitats participants.
5. Criteris per al seguiment
5.1. Transparència i accessibilitat. El seguiment ha de fer visible tant el projecte del títol com el seu desenrotllament.
5.2. Utilitat. El «model de seguiment» ha de respondre als interessos dels estudiants, professors, els ocupadors i la societat en general, i a les necessitats de les universitats i administracions educatives.
5.3. Constatació d'èxits i de resultats. El procés de seguiment ha de plantejar-se com una identificació i constatació dels èxits intermedis de les ensenyances impartides amb vista a la rendició de comptes.
5.4. Compromís intern del centre. El procés de seguiment ha de recolzar-se fonamentalment en una revisió interna del títol com a part de la garantia de la qualitat d'este, de manera que la revisió externa simplement complete i acredite el treball realitzat en les universitats.
5.5. Suport en el sistema intern de garantia de la qualitat del títol. El seguiment ha de concebre's com una revisió de l'aplicació dels procediments i mecanismes de garantia de la qualitat que s'apliquen en el títol.
5.6. Orientació a la millora. El seguiment ha d'afavorir no sols la detecció de deficiències, sinó l'aplicació dels mecanismes que es preveuen en el sistema de garantia interna de la qualitat del títol per a la seua millora contínua.
6. Procediment de seguiment
El procediment de seguiment comprén un conjunt d'actuacions per a aconseguir els propòsits definits anteriorment i que seran els següents:
6.1. La universitat elaborarà un informe anual de seguiment de cada un dels seus títols implantats. El dit informe contindrà la informació i documents descrits en l'apartat 8.1 d'este protocol.
6.2. L'AVAP analitzarà tant la informació pública disponible com la subministrada per la universitat en el seu informe anual de seguiment.
6.3. Els informes i la informació pública disponible seran analitzats pel corresponent comité d'avaluació dels descrits en l'apartat 10.
6.4. L'informe de seguiment que realitzarà l'AVAP respecte de cada titulació, tindrà una periodicitat biennal. En este informe es farà constar el compliment amb les especificacions del procés de seguiment, s'identificaran bones pràctiques i s'inclouran recomanacions per a assegurar la millora contínua en el desenrotllament del títol. Previ a l'emissió d'estos informes, es podran realitzar visites externes.
6.5. Amb caràcter previ a l'emissió dels informes definitius, l'AVAP remetrà els informes provisionals de seguiment dels títols a les universitats perquè estes, si ho consideren oportú, presenten esmenes que hagen pogut influir en el seu contingut.
6.6. A fi de complir els criteris i directrius europeus per a la garantia de qualitat en l'educació superior, els informes definitius es faran públics i seran remesos a la conselleria competent en matèria d'educació superior.
6.7. En el cas que es detecten deficiències que suposen un greu risc per a la qualitat mínima exigible, l'AVAP les traslladarà a la universitat, a la conselleria competent en matèria d'educació superior, i al Consell d'Universitats, a fi que es procedisca d'acord amb el que establix el marc normatiu vigent.
6.8. S'elaborarà i farà públic un informe anual del procés de seguiment del conjunt de títols i universitats pertanyents al sistema universitari valencià, que es remetrà a la conselleria competent en matèria d'educació superior i al Consell d'Universitats.
7. Sol·licitud i temporalització del procés
7.1. Les universitats presentaran a l'AVAP les seues sol·licituds per a participar en el procés de seguiment en el període comprés entre l'1 i el 31 de gener de cada curs.
Transitòriament, per a l'any 2013, el període de presentació de sol·licituds s'ampliarà fins al 15 de febrer.
7.2. L'informe provisional de l'AVAP es comunicarà a les universitats per a la presentació d'esmenes durant els mesos d'abril i maig.
7.3. L'informe definitiu es farà públic i es comunicarà a les universitats durant els mesos de juny i juliol de l'any en curs, i sempre amb caràcter previ al procés de prescripció universitària.
7.4. La participació en cada una de les convocatòries anuals del procés de seguiment de títols a la Comunitat Valenciana s'iniciarà per mitjà de la presentació de la corresponent sol·licitud, individualitzada per a cada títol, segons model normalitzat que figura en l'annex II d'esta resolució i amb el pagament previ de la taxa corresponent, establida a este efecte en la Llei 12/1997, de 23 de desembre, de Taxes de la Generalitat. L'imprés per a realitzar el pagament de la taxa figura com a annex III de la present resolució i estarà disponible en la pàgina web de l'AVAP. El dit pagament haurà de realitzar-se per mitjà de transferència bancària al compte, titularitat de l'AVAP, que s'indica en l'esmentat model normalitzat.
Amb caràcter facultatiu les universitats participants en este procés podran sol·licitar anualment a l'AVAP una acció formativa sobre el procés de seguiment. Així mateix, podran sol·licitar la realització d'una visita de presentació dels resultats obtinguts en cada una de les convocatòries.
8. Documentació i informes
Conforme al procediment descrit, el seguiment de títols genera els informes següents:
8.1. Informe de seguiment de cada títol elaborat per la universitat.
La universitat elaborarà un informe de seguiment de cada un dels seus títols acreditats. El dit informe constarà de les parts següents:
8.1.1. Referència de la informació pública disponible sobre els títols acreditats i les seues adreces web.
La informació pertinent i rellevant per als estudiants i la societat en general que, sobre cada un dels seus títols, la universitat ha de fer pública.
8.1.2. Informació referida als indicadors que s'assenyalen en l'apartat 9 d'esta resolució, incloent-hi una anàlisi dels resultats del títol.
8.1.3. Informació relativa a l'aplicació del sistema intern de garantia de la qualitat. Resum dels resultats de l'aplicació del dit sistema, així com dels punts forts i dèbils detectats i les mesures de millora adoptades.
8.1.4. Tractament que s'ha donat tant a les recomanacions de l'informe de verificació, realitzat per l'ANECA com a les de l'informe d'avaluació realitzat per l'AVAP, així com a les que puguen contindre els successius informes de seguiment i renovació de l'acreditació.
8.2. Informe de l'AVAP sobre el seguiment de cada títol
L'AVAP elaborarà informes individuals per a cada títol amb caràcter biennal, en què es farà constar el compliment amb les especificacions del procés de seguiment i en què es podrà incloure, si és el cas, recomanacions per a assegurar la millora contínua del desenrotllament de la implantació del títol.
Amb caràcter previ a l'emissió dels informes definitius, l'AVAP remetrà els informes provisionals de seguiment dels títols a les universitats perquè estes, si ho consideren oportú, presenten esmenes que hagen pogut influir en el seu contingut.
A més de l'informe presentat per la mateixa universitat, es preveu com a font d'informació addicional una visita externa d'avaluació.
En el cas que en el procés de seguiment s'hagen detectat deficiències que suposen un greu risc per a la qualitat mínima exigible, l'AVAP les traslladarà a la universitat, a la conselleria competent en matèria d'educació superior i al Consell d'Universitats, a fi que es procedisca d'acord amb el que establix el marc normatiu vigent.
8.3. Informe global sobre el procés de seguiment realitzat per l'AVAP.
Una vegada completat el procés de seguiment, l'AVAP elaborarà i farà públic un informe periòdic de seguiment dels títols acreditats que es remetrà a la conselleria competent en matèria d'educació superior i al Consell d'Universitats.
8.4. A la finalització de cada convocatòria, l'AVAP realitzarà una metaavaluació del procés de seguiment conjuntament amb les universitats.
9. Indicadors
Els indicadors proposats per a facilitar el seguiment dels títols són:
9.1. Taxa de rendiment del títol: relació percentual entre el nombre de crèdits ordinaris superats en un títol determinat de la universitat i el nombre total de crèdits ordinaris matriculats en el mateix títol.
9.2. Taxa d'abandó del títol: relació percentual entre els estudiants d'una cohort d'entrada matriculats en un determinat títol per a un curs acadèmic que no s'han matriculat en el dit títol en els següents cursos i el nombre total d'estudiants d'esta cohort d'entrada que van accedir al mencionat títol en el curs acadèmic de referència.
9.3. Taxa d'eficiència dels graduats: relació percentual entre el nombre total de crèdits en què van haver d'haver-se matriculat els estudiants graduats en una cohort de graduació per a superar un títol i el total de crèdits en què efectivament s'han matriculat els estudiants graduats d'una cohort de graduació.
9.4. Taxa de graduació del títol: relació percentual entre els estudiants d'una cohort d'entrada que superen, en el temps previst més un any, els crèdits conduents a un títol i el total d'estudiants de nou ingrés de la mateixa cohort en el dit títol.
9.5. Taxa de matriculació: relació percentual entre el nombre d'estudiants que efectivament es matriculen en una titulació i el nombre de places oferides per la universitat en la mateixa titulació.
9.6. Taxa d'oferta i demanda: relació percentual entre el nombre d'estudiants que sol·liciten la preinscripció en primera opció en el títol i les places que oferta la universitat en eixe mateix títol. Per a l'exercici de 2013, en el càlcul d'este indicador, s'inclourà el nombre d'estudiants que van sol·licitar la preinscripció en primera i segona opció en el títol.
9.7. Taxa de PDI amb el títol de doctor: relació percentual entre el nombre de professors que impartixen docència en una titulació i tenen el títol de doctor i el nombre total de PDI que impartix docència en eixa mateixa titulació.
9.8. Taxa de PDI a temps complet: relació percentual entre el nombre de professors que impartixen docència en una titulació la vinculació de la qual amb la universitat incloga la dedicació a temps complet i el nombre total de PDI que impartix docència en eixa mateixa titulació.
El procés de seguiment preveu la progressiva implantació de nous indicadors orientats a resultats, com els lligats a l'ocupabilitat i l'emprenedoria dels titulats universitaris, en virtut del que disposa l'article 19 de la Llei 2/2012, de Mesures Urgents de Suport a la Iniciativa Empresarial i els Emprenedors, Microempreses i Xicotetes i Mitjanes Empreses de la Comunitat Valenciana, una vegada que l'AVAP establisca el sistema del càlcul d'estos. Així mateix, es consideraran vàlids els indicadors inclosos en el Sistema d'Informació Universitària (SIIU) del ministeri competent en matèria d'educació superior.
10. Comités d'avaluació
Per a realitzar les tasques de seguiment dels títols oficials, l'AVAP demanarà l'assessorament de la comunitat científica, acadèmica i professional, i per a això la presidència de l'AVAP nomenarà els corresponents comités d'avaluació del seguiment dels títols implantats per les universitats a la Comunitat Valenciana.
Els comités d'avaluació estaran integrats per acadèmics de reconegut prestigi, experts en l'Espai Europeu d'Educació Superior o experts en sistemes de garantia de qualitat, així com per estudiants universitaris.
Els comités actuaran de manera col·legiada i tots els seus membres participaran en la valoració de les propostes d'informes de seguiment. Estaran compostos per un president o presidenta i almenys dos vocals actuant com a secretari o secretària, amb veu i sense vot, un tècnic o tècnica designat per l'AVAP.
Els membres dels comités d'avaluació subscriuran el codi ètic de l'AVAP i compliran els seus principis d'independència, objectivitat, excel·lència i transparència.
11. Visita
L'AVAP es reserva el dret de realitzar visites a les universitats que siguen objecte de seguiment si ho considera necessari i útil per a l'avaluació.
Les dites visites presencials es consideren complementàries a l'informe emés per les universitats i s'incorporaran a l'informe de seguiment de l'AVAP, aquelles evidències i/o propostes de millora detectades.
Les visites seran efectuades per membres dels comités o altres tècnics de l'AVAP i consistiran en una comprovació de la informació presentada per la universitat, amb audiència, si és necessari, dels col·lectius implicats en el procés d'avaluació.